En forbipasserende kom kørende i nat klokken 02:43 på Hadsundvej i Aalborg ved Vejgaard Torv. Her ser han en mand, der ligger ved vejen. - Han har fået en flaske i hovedet og har været udsat for et røveri, hvor man har forsøgt at få ham til at hæve penge i en hæveautomat, fortæller Bruno Brix, vagtchef i Nordjyllands Politi. Manden havde skader i ansigtet, men ikke noget livstruende. Det vides endnu ikke, om røverne havde held til at få manden til at hæve penge eller får udleveret hans pinkode. - Forurettet var noget påvirket af spiritus, fortæller vagtchefen. Det eneste signalement politiet har på gerningsmanden er, at han er mand og var iført hvid jakke eller trøje. Nordjyllands Politi vil gerne høre fra folk, hvis de har set noget i forbindelse med overfaldet på Hadsundvej – de kan kontaktes på 114.
Klokken 02:43 fandt forbipasserende en mand ligge på Hadsundvej ved Vejgaard Torv i Aalborg. Han var blevet røvet og havde fået en flaske i hovedet.